CELEX: 52010XG0526(04)
Language: ro
Date: 2010-05-10
Title: Concluziile Consiliului din 10 mai 2010 privind contribuția culturii la dezvoltarea regională și locală

26.5.2010   
            
            
               RO
            
            
               Jurnalul Oficial al Uniunii Europene
            
            
               C 135/15
            
         Concluziile Consiliului din 10 mai 2010 privind contribuția culturii la dezvoltarea regională și locală
   2010/C 135/05
   CONSILIUL UNIUNII EUROPENE,
   REAMINTIND:
   contextul politic relevant, astfel cum este prezentat în anexa la prezentele concluzii;
   provocările, atât economice, cât și sociale cu care se confruntă Uniunea Europeană și necesitatea de a avea o strategie europeană care să abordeze aceste provocări;
   valoarea intrinsecă a culturii, precum și importanța acesteia ca forță motrice pentru o economie de piață competitivă, inovatoare și favorabilă incluziunii și ca mediu pentru coeziunea socială;
   bogăția culturală și diversitatea specifice regiunilor și orașelor Europei, datorită apropierii acestora de nevoile cetățenilor și ale factorilor interesați de la nivel local și prin prisma rolului lor de platforme pentru coeziunea economică, socială și teritorială;
   contribuția culturii și a industriilor culturale și creative la dezvoltarea locală și regională prin sporirea atractivității regiunilor europene și prin dezvoltarea unui turism sustenabil, creând noi oportunități de angajare și produse și servicii inovatoare și contribuind la dezvoltarea de noi abilități și competențe;
   CONVINE CĂ:
   
               —
            
            
               există o legătură evidentă între cultură, creativitate și inovare, care contribuie la progresul social și economic. Prin urmare, este esențial să se consolideze contribuția culturii, în special a industriilor culturale și creative la „strategia Europa 2020” pentru o creștere inteligentă, durabilă și favorabilă incluziunii.
            
         CONSIDERĂ CĂ, PENTRU SPORIREA CONTRIBUȚIEI CULTURII LA DEZVOLTAREA LOCALĂ ȘI REGIONALĂ, SUNT NECESARE:
   
               —
            
            
               integrarea culturii drept element strategic și transversal în politicile europene și naționale în vederea dezvoltării sociale și economice a regiunilor și orașelor europene;
            
         
               —
            
            
               încurajarea investițiilor strategice în cultură și în industriile culturale și creative, în special în IMM-uri, la nivel local și regional, pentru a favoriza dezvoltarea unor societăți creative și dinamice;
            
         
               —
            
            
               încurajarea contribuției culturii la turismul durabil ca factor-cheie pentru atractivitatea locală și regională și pentru dezvoltarea economică, precum și ca element de evidențiere a importanței patrimoniului cultural în Europa;
            
         
               —
            
            
               sensibilizarea factorilor de decizie cu privire la politicile de la nivel local și regional care dezvoltă noi competențe prin cultură și creativitate, adaptate la mediul actual aflat în schimbare rapidă, în vederea dezvoltării de competențe noi, a îmbunătățirii capitalului uman și a consolidării coeziunii sociale;
            
         
               —
            
            
               dezvoltarea inițiativelor culturale transfrontaliere, transnaționale și interregionale ca mijloc de legătură între diverse popoare și regiuni ale Europei și de consolidare a coeziunii economice, sociale și teritoriale.
            
         IDENTIFICĂ, FĂRĂ A ADUCE ATINGERE PRINCIPIULUI SUBSIDIARITĂȚII, URMĂTOARELE DOMENII PRIORITARE:
   1.   Integrarea culturii în politicile de dezvoltare locală și regională
   
   Statele membre și Comisia sunt invitate:
   
               (a)
            
            
               să consolideze rolul culturii în cadrul unor politici integrate de dezvoltare locală și regională – incluzând infrastructura, regenerarea urbană, diversificarea rurală, serviciile, dimensiunea antreprenorială, turismul, cercetarea și inovarea, îmbunătățirea capitalului uman și incluziunea socială și cooperarea interregională;
            
         
               (b)
            
            
               să sporească sinergiile pe verticală și pe orizontală între sectorul cultural și alte sectoare, precum și parteneriatele între factorii interesați din domeniile public și privat;
            
         
               (c)
            
            
               să sprijine o abordare bazată pe probe pentru investițiile culturale la nivel local și regional, utilizând instrumente de evaluare și de analiză de impact;
            
         
               (d)
            
            
               să promoveze o mai bună cooperare și schimb de bune practici între statele membre, regiunile, orașele și factorii interesați de la nivel european;
            
         
               (e)
            
            
               ŝă promoveze informarea și cunoașterea pe scară mai largă cu privire la contribuția culturii la dezvoltarea locală și regională;
            
         
               (f)
            
            
               să faciliteze o mai bună înțelegere a cadrului de reglementare și a procedurilor de aplicare a instrumentelor politicii de coeziune, care să implice îndeosebi factorii interesați din domeniul cultural atât din sectorul public, cât și din cel privat, inclusiv societatea civilă, și care să contribuie la sensibilizarea persoanelor responsabile cu politicile de dezvoltare locală și regională cu privire la dimensiunea culturală.
            
         Statele membre sunt invitate:
   
               (a)
            
            
               să includă factorii interesați din domeniul cultural într-o abordare integrată ascendentă cu privire la programele de dezvoltare locală și regională, inclusiv în contextul politicii europene de coeziune, după caz;
            
         
               (b)
            
            
               să asocieze autoritățile locale și regionale la punerea în aplicare a Agendei europene pentru cultură, astfel încât politica din domeniul culturii să răspundă așteptărilor și nevoilor regiunilor și ale orașelor europene;
            
         
               (c)
            
            
               să încurajeze strategii integrate de dezvoltare locală destinate compensării diferențelor geografice de acces la cultură între cetățeni.
            
         Comisia este invitată:
   
               (a)
            
            
               să colecteze și să difuzeze cele mai bune practici la nivel european și să dezvolte instrumente de schimb de informații la nivel european.
            
         2.   Stimularea unui mediu favorabil la nivel local și regional pentru o mai bună dezvoltare a industriilor culturale și creative, în special a IMM-urilor
   
   Statele membre și Comisia sunt invitate:
   
               (a)
            
            
               să valorifice mai bine instrumentele politicii de coeziune și alte programe de finanțare relevante în vederea optimizării sprijinului acordat industriilor culturale și creative, inclusiv prin facilitarea accesului la informațiile privind oportunitățile de finanțare și furnizarea de servicii de consultanță;
            
         
               (b)
            
            
               să favorizeze crearea de „incubatoare” pentru industriile culturale și creative la nivel local și regional, consolidând astfel spiritul antreprenorial;
            
         
               (c)
            
            
               să analizeze modalitățile de promovare a unor noi modele de întreprinderi și de consolidare a grupurilor creative și a centrelor de cercetare în domeniul afacerilor, prin valorificarea oportunităților oferite de aplicarea și utilizarea TIC;
            
         
               (d)
            
            
               să sprijine și să consolideze accesul IMM-urilor culturale și creative la canalele de distribuție digitale și fizice printr-o politică de încurajare a unei distribuții și circulații cât mai largi a lucrărilor, asigurând o remunerare corectă a actorilor implicați în lanțul de creație.
            
         Statele membre sunt invitate:
   
               (a)
            
            
               să încurajeze un cadru de reglementare favorabil pentru IMM-urile culturale și creative și să exploreze modalități inovatoare de facilitare a accesului la finanțare, deopotrivă publică și privată;
            
         
               (b)
            
            
               să promoveze o mai bună comunicare între industriile culturale și creative și serviciile financiare, prin încurajarea gestionării afacerilor, a cercetării și inovării, a cursurilor de informare și de formare în domeniul financiar pentru companii, pentru angajatori și pentru lucrătorii din sectorul cultural.
            
         Comisia este invitată:
   
               (a)
            
            
               să acorde o mai mare importanță industriilor culturale și creative în cadrul inițiativelor politice esențiale, al strategiilor relevante și al programelor Uniunii Europene.
            
         3.   Consolidarea contribuției culturii la un turism sustenabil
   
   Statele membre și Comisia sunt invitate:
   
               (a)
            
            
               să încurajeze dezvoltarea turismului cultural ca element-cheie al turismului sustenabil și să acorde atenția cuvenită protecției mediului, patrimoniului cultural, peisajelor și calității vieții.
            
         Statele membre sunt invitate:
   
               (a)
            
            
               să încurajeze revitalizarea resurselor specifice fiecărei regiuni, acordând o atenție deosebită patrimoniului cultural (material și imaterial), expresiilor culturale și activităților adiacente;
            
         
               (b)
            
            
               să promoveze activitățile culturale care iau în considerare și respectă particularitățile unei regiuni și care îmbogățesc imaginea regiunii, promovând în același timp implicarea și participarea populației locale;
            
         
               (c)
            
            
               să intensifice, în contextul educației de mediu, popularizarea necesității de a proteja patrimoniul cultural și natural, în vederea încurajării unor atitudini responsabile în rândul turiștilor și furnizorilor de servicii turistice.
            
         4.   Promovarea creativității în educație și formare în vederea dezvoltării de competențe noi, a îmbunătățirii capitalului uman și a consolidării coeziunii sociale
   
   Statele membre și Comisia sunt invitate:
   
               (a)
            
            
               să promoveze creativitatea și inovarea în cadrul sectoarelor educației și afacerilor prin intermediul unor rețele între instituții de învățământ, centre de cercetare, actori culturali și întreprinderi;
            
         
               (b)
            
            
               să intensifice legăturile dintre sectorul culturii, cel al educației și cel al afacerilor la nivel local și regional pentru a facilita integrarea tinerilor și a persoanelor care dispun de mai puține oportunități pe piața muncii și să îi doteze cu competențele de comunicare și antreprenoriale necesare într-un mediu socio-economic în schimbare.
            
         Statele membre sunt invitate:
   
               (a)
            
            
               împreună cu autoritățile locale și regionale competente, să evalueze nevoile potențiale în materie de competențe ale unei regiuni și să identifice modalitățile prin care cultura poate contribui la politicile destinate îmbunătățirii capitalului uman local;
            
         
               (b)
            
            
               să încurajeze educația artistică și culturală ca element important în cadrul învățării de-a lungul vieții.
            
         Comisia este invitată:
   
               (a)
            
            
               să identifice competențele și abilitățile necesare în sectoarele culturii și creației în contextul noilor provocări rezultate ca urmare a trecerii la era digitală, a schimbărilor demografice și a evoluției situației economice;
            
         
               (b)
            
            
               să mobilizeze instrumentele existente pentru a sprijini mobilitatea în scop educațional a profesioniștilor din sectoarele culturii și creației, inclusiv a tinerilor antreprenori, și să încurajeze noi forme de învățare, precum inițiativele transfrontaliere de învățare inter pares.
            
         5.   Consolidarea cooperării culturale transfrontaliere, transnaționale și interregionale
   
   Statele membre și Comisia sunt invitate:
   
               (a)
            
            
               să faciliteze cooperarea culturală și mobilitatea operatorilor culturali în diferite regiuni ale Europei;
            
         
               (b)
            
            
               să sprijine dezvoltarea de proiecte și activități culturale transfrontaliere și interregionale care să evidențieze particularitățile locale ale unui teritoriu și să vizeze implicarea cetățenilor.
            
         Statele membre sunt invitate:
   
               (a)
            
            
               să încurajeze utilizarea instrumentelor politicii de coeziune pentru consolidarea cooperării transfrontaliere, transnaționale și interregionale.
            
         Comisia este invitată:
   
               (a)
            
            
               să sprijine în continuare inițiativele culturale în cadrul instrumentelor politicii de coeziune, care au un rol catalizator pentru bunele practici și pentru schimburi, precum și rolul de laboratoare de inovare;
            
         
               (b)
            
            
               să difuzeze pe scară largă în rândul factorilor interesați studii relevante și exemple de bune practici.
            
         INVITĂ STATELE MEMBRE ȘI COMISIA:
   Să țină seama de aceste priorități la elaborarea și punerea în aplicare a politicilor actuale și viitoare de dezvoltare locală și regională, precum și la punerea în aplicare a politicii europene de coeziune, în conformitate cu competențele lor respective.
   
      ANEXĂ
      În cadrul adoptării prezentelor concluzii, Consiliul reamintește în special următoarele documente de referință:
      
                  —
               
               
                  Convenția UNESCO privind protecția și promovarea diversității expresiilor culturale (20 octombrie 2005).
               
            
                  —
               
               
                  Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul european de dezvoltare regională, Fondul social european și de abrogare a Regulamentului (CE) nr. 1260/1999.
               
            
                  —
               
               
                  Concluziile Consiliului privind contribuția sectoarelor culturii și creației la îndeplinirea obiectivelor de la Lisabona (24 mai 2007).
               
            
                  —
               
               
                  Comunicarea Comisiei: Agenda pentru un turism european durabil și competitiv (19 octombrie 2007).
               
            
                  —
               
               
                  Rezoluția Consiliului privind o agendă europeană pentru cultură (16 noiembrie 2007).
               
            
                  —
               
               
                  Concluziile Președinției de la Consiliul European (13-14 martie 2008), în care se recunoștea faptul că un factor-cheie pentru creșterea viitoare este dezvoltarea deplină a potențialului de inovare și de creativitate al cetățenilor europeni, care se bazează pe cultura europeană și pe excelența științifică (7652/08).
               
            
                  —
               
               
                  Concluziile Consiliului privind competențele interculturale (22 mai 2008).
               
            
                  —
               
               
                  Concluziile Consiliului și ale reprezentanților guvernelor statelor membre reuniți în cadrul Consiliului, cu privire la Planul de lucru în domeniul culturii pentru perioada 2008-2010.
               
            
                  —
               
               
                  Concluziile Consiliului privind cultura drept catalizator pentru creativitate și inovare (12 mai 2009)
               
            
                  —
               
               
                  Europa 2020 – O strategie europeană pentru o creștere inteligentă, ecologică și favorabilă incluziunii (3 martie 2010)
               
            
                  —
               
               
                  Cartea verde privind valorificarea potențialului industriilor culturale și creative (27 aprilie 2010)
               
            
         Studii:
      
      
                  —
               
               
                  Aplicarea articolului 151 alineatul (4) din Tratatul CE: Utilizarea fondurilor structurale în domeniul culturii în perioada 1994-1999 (doc. 6929/04).
               
            
                  —
               
               
                  Economia culturii în Europa. Ed. KEA European Affairs (13 noiembrie 2006).
               
            
                  —
               
               
                  Impactul culturii asupra creativității. Ed. KEA European Affairs (iunie 2009).
               
            
                  —
               
               
                  Contribuția culturii la dezvoltarea economică locală și regională ca parte a politicii regionale europene (aprilie 2010).